The content of athletes’ self-talk
Authors: Καραμήτρου Αριστέα 
Published: March 2024

Η αυτο-ομιλία είναι μια γνωστική έννοια που έχει λάβει αυξημένη ερευνητική προσοχή στον αθλητισμό, ιδιαίτερα τα τελευταία χρόνια. Ένας σύγχρονος, βασισμένος στη θεωρία, εννοιολογικός προσδιορισμός της αυτο-ομιλίας στον αθλητισμό έχει αναγνωρίσει δύο διακριτές οντότητες αυτο-ομιλίας. Η πρώτη οντότητα, η οργανική αυτο-ομιλία, αναφέρεται στην αυτο-ομιλία ως εγγενείς αυτο-δηλώσεις που οι αθλητές απευθύνουν στον εαυτό τους κατά τη διάρκεια της αθλητικής τους συμμετοχής. Η δεύτερη οντότητα, η στρατηγική αυτο-ομιλία αντανακλά την αυτο-ομιλία ως σκόπιμη νοητική στρατηγική, που καθορίζεται πριν από τη συμμετοχή στον αθλητισμό, κατά την οποία χρησιμοποιούνται συγκεκριμένες λέξεις-κλειδιά ή φράσεις, με απώτερο στόχο την ενίσχυση της απόδοσης ή την επίτευξη άλλων σχετικών αποτελεσμάτων. Η οργανική αυτο-ομιλία των αθλητών διακρίνεται περαιτέρω μεταξύ της αυθόρμητης αυτο-ομιλίας, ενός πιο ανεξέλεγκτου τύπου αυτο-ομιλίας, και της στοχευμένης αυτο-ομιλίας, ενός πιο ελεγχόμενου τύπου αυτο-ομιλίας. Ωστόσο, αυτές οι σύγχρονες διακρίσεις της οργανικής αυτο-ομιλίας μεταξύ αυθόρμητης και στοχευμένης δεν έχουν ακόμη οριστεί λειτουργικά, ώστε να επιτρέπουν αξιολόγηση κατάλληλη για ποσοτική έρευνα. Ως εκ τούτου, με βάση το σύγχρονο αυτό, θεωρητικά-βασισμένο εννοιολογικό προσδιορισμό της αυτο-ομιλίας στον αθλητισμό, ένας πρώτος στόχος αυτής της διδακτορικής διατριβής ήταν η δημιουργία και η διερεύνηση των ψυχομετρικών ιδιοτήτων ενός θεωρητικά βασισμένου οργάνου, της Κλίμακας Οργανικής Αυτο-ομιλίας στον Αθλητισμό (ΚΟΑΑ), η οποία αξιολογεί το περιεχόμενο και τη δομή της οργανικής, αυθόρμητης και στοχευμένης αυτο-ομιλίας των αθλητών, σε επίπεδο κατάστασης κατά τη διάρκεια της αθλητικής συμμετοχής. Χρησιμοποιώντας τη νέα αυτή κλίμακα, ένας δεύτερος στόχος της παρούσας διδακτορικής διατριβής ήταν να διερευνήσει τους παράγοντες που διαμορφώνουν την οργανική, αυθόρμητη και στοχευμένη αυτο-ομιλία των αθλητών σε επίπεδο κατάστασης κατά τη διάρκεια της αθλητικής τους συμμετοχής. Συνολικά, η παρούσα διδακτορική διατριβή αποτελείται από τρία διαφορετικά άρθρα. Το πρώτο άρθρο είναι μια βιβλιογραφική ανασκόπηση που είχε ως στόχο να ταξινομήσει και να επανερμηνεύσει τα προηγούμενα ερευνητικά ευρήματα αναφορικά με τους παράγοντες διαμόρφωσης της οργανικής αυτο-ομιλίας των αθλητών, με βάση τις σύγχρονες διακρίσεις μεταξύ της αυθόρμητης και στοχευμένης αυτο-ομιλίας. Το άρθρο παρέχει επίσης κατευθύνσεις για μελλοντική έρευνα, και με βάση τα υπάρχοντα ερευνητικά δεδομένα παρουσιάζει παρεμβάσεις που θα μπορούσαν να εφαρμοστούν στους παράγοντες διαμόρφωσης της οργανικής αυτο-ομιλίας των αθλητών, με σκοπό να μεταβάλλουμε την οργανική αυτο-ομιλία των αθλητών προς αποτελεσματικές κατευθύνσεις. Το δεύτερο άρθρο περιγράφει την ανάπτυξη της ΚΟΑΑ, μιας νέας, θεωρητικά βασισμένης κλίμακας αυτό-αναφοράς, η οποία σχεδιάστηκε για να αξιολογεί το περιεχόμενο και τη δομή της οργανικής, αυθόρμητης και στοχευμένης αυτο-ομιλίας των αθλητών σε επίπεδο κατάστασης κατά τη διάρκεια της αθλητικής συμμετοχής. Πραγματοποιήθηκαν δύο μελέτες. Στην πρώτη ποιοτική μελέτη, αναπτύχθηκε μια κλίμακα 60 θεμάτων με βάση (α) τους λειτουργικούς ορισμούς της αυθόρμητης και της στοχευμένης αυτο-ομιλίας των αθλητών στον αθλητισμό και (β) τα δεδομένα που συλλέχθηκαν από τους αθλητές στη συγκεκριμένη μελέτη μέσω ερωτηματολογίων ανοικτού τύπου και ημιδομημένων συνεντεύξεων. Στη δεύτερη ποσοτική μελέτη, οι ψυχομετρικές ιδιότητες του ερωτηματολογίου που αναπτύχθηκε ελέγχθηκαν μέσω εξέτασης της παραγοντικής, συγκλίνουσας, και διακριτής εγκυρότητας, και αξιοπιστίας. Οι επιβεβαιωτικές παραγοντικές αναλύσεις (CFA) κατέδειξαν επαρκή προσαρμογή ενός μοντέλου τεσσάρων συσχετιζόμενων παραγόντων με 17 θέματα για την αυθόρμητη αυτο-ομιλία, και ενός μοντέλου επτά συσχετιζόμενων παραγόντων με 28 θέματα για τη στοχευμένη αυτο-ομιλία; και β) την υπεροχή των μοντέλων αυτών έναντι των αντίστοιχων μονοπαραγοντικών και ιεραρχικών μοντέλων, υποστηρίζοντας έτσι αντίστοιχα την παραγοντική και συγκλίνουσα εγκυρότητα της ΚΟΑΑ. Οι αναλύσεις διακριτικής εγκυρότητας και αξιοπιστίας παρείχαν περαιτέρω στοιχεία σχετικά με την ψυχομετρική ακεραιότητα της νέας κλίμακας. Συνολικά, τα αποτελέσματα αυτά υποδηλώνουν ότι η ΚΟΑΑ είναι μια έγκυρη και αξιόπιστη κλίμακα που θα μπορούσε να μας βοηθήσει να ενισχύσουμε περαιτέρω την κατανόησή μας όσον αφορά την οργανική αυτο-ομιλία των αθλητών, τους παράγοντες διαμόρφωσης της, και τις συνέπειες της. Τέλος, το τρίτο άρθρο περιλαμβάνει μια ποσοτική μελέτη η οποία είχε ως στόχο να εξετάσει τη νομολογική εγκυρότητας της ΚΟΑΑ, και το κατά πόσον α) τα πέντε μεγάλα χαρακτηριστικά της προσωπικότητας των αθλητών ως προσωπικοί παράγοντες και β) η ικανοποίηση και η ματαίωση των Bασικών Ψυχολογικών Αναγκών (ΒΨΑ) των αθλητών μέσα στο αθλητικό τους περιβάλλον, ως κοινωνικοί-περιβαλλοντικοί παράγοντες, θα προέβλεπαν την οργανική, αυθόρμητη και στοχευμένη αυτο-ομιλία τους. Τα αποτελέσματα υποστήριξαν την νομολογική εγκυρότητα της ΚΟΑΑ, και κατέδειξαν την επιπρόσθετη συνεισφορά της ικανοποίησης και της ματαίωσης των ΒΨΑ των αθλητών στην πρόβλεψη της οργανικής, αυθόρμητης και στοχευμένης αυτο-ομιλίας τους, πέρα και πάνω από τα πέντε μεγάλα χαρακτηριστικά προσωπικότητας, και την ικανοποίηση των ΒΨΑ αντίστοιχα. Συνολικά, η παρούσα έρευνα παρέχει μία θεωρητικά βασισμένη, έγκυρη και αξιόπιστη, κλίμακα αξιολόγησης της οργανικής, αυθόρμητης και στοχευμένης αυτο-ομιλίας των αθλητών σε επίπεδο κατάστασης, και υπογραμμίζει τη σημασία των κοινωνικών-περιβαλλοντικών παραγόντων στη διαμόρφωση της οργανικής, αυθόρμητης και στοχευμένης αυτο-ομιλίας τους, πέρα και πάνω από τα χαρακτηριστικά της προσωπικότητας, τα οποία θεωρούνται σχετικά σταθερά, και επομένως είναι πιο δύσκολο να μεταβληθούν μέσω παρεμβάσεων.